CELEX: 32022R0562
Language: ro
Date: 2022-04-06 00:00:00
Title: Regulamentul (UE) 2022/562 al Parlamentului European și al Consiliului din 6 aprilie 2022 de modificare a Regulamentelor (UE) nr. 1303/2013 și (UE) nr. 223/2014 în ceea ce privește Acțiunea de coeziune pentru refugiații din Europa (CARE)

8.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 109/1
               
            
         REGULAMENTUL (UE) 2022/562 AL PARLAMENTULUI EUROPEAN ȘI AL CONSILIULUI
         din 6 aprilie 2022
         de modificare a Regulamentelor (UE) nr. 1303/2013 și (UE) nr. 223/2014 în ceea ce privește Acțiunea de coeziune pentru refugiații din Europa (CARE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 175 al treilea paragraf și articolul 177,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         după consultarea Comitetului Regiunilor,
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Recenta agresiune militară a Federației Ruse împotriva Ucrainei și conflictul armat în desfășurare au schimbat în mod fundamental situația securității în Europa. Ca urmare a respectivei agresiuni militare, Uniunea, în special regiunile sale estice, se confruntă cu un aflux substanțial de persoane. Acest lucru reprezintă o provocare suplimentară într-un moment în care economiile statelor membre sunt încă în curs de redresare în urma impactului pandemiei de COVID-19.
                  
               
                     (2)
                  
                  
                     Statele membre pot finanța deja o gamă largă de investiții prin programele lor din cadrul politicii de coeziune pentru a răspunde provocărilor legate de migrație în cadrul Fondului european de dezvoltare regională (FEDR) și al Fondului social european (FSE), inclusiv în cadrul resurselor suplimentare puse la dispoziție sub forma Asistenței de redresare pentru coeziune și teritoriile Europei (REACT-EU), cu scopul de a oferi asistență pentru sprijinirea ameliorării efectelor provocate de criză în contextul pandemiei de COVID-19 și al consecințelor sale sociale și pentru pregătirea unei redresări verzi, digitale și reziliente a economiei. Acțiunile pot acoperi investiții în domeniile incluziunii sociale, sănătății, educației, ocupării forței de muncă, locuințelor și îngrijirii copiilor, inclusiv prin investiții în infrastructură, reabilitarea zonelor urbane defavorizate, acțiuni de reducere a izolării spațiale și educaționale a migranților și înființarea de noi întreprinderi. Statele membre pot redirecționa resursele rămase în cadrul programelor lor pentru a răspunde acestor provocări legate de migrație. În plus, Fondul de ajutor european destinat celor mai defavorizate persoane (FEAD) poate fi utilizat pentru a furniza alimente și asistență materială de bază persoanelor afectate de agresiunea militară a Federației Ruse, inclusiv resortisanților țărilor terțe.
                  
               
                     (3)
                  
                  
                     Deși resursele suplimentare puse la dispoziție în cadrul REACT-EU beneficiază deja de o anumită flexibilitate în ceea ce privește măsurile de implementare a acestora, este necesar ca utilizarea resurselor din FEDR, FSE și FEAD din cadrul financiar multianual 2014-2020 să devină mai flexibilă. Având în vedere necesitatea de a răspunde urgent provocărilor legate de migrație ca urmare a agresiunii militare a Federației Ruse împotriva Ucrainei, cheltuielile pentru operațiunile care vizează provocările respective ar trebui să fie eligibile de la data la care a început agresiunea militară respectivă. În plus, flexibilitatea în ceea ce privește modul în care pot fi utilizate FEDR și FSE ar trebui sporită pentru astfel de operațiuni, astfel încât finanțarea disponibilă în cadrul programelor să poată fi utilizată rapid, cu condiția ca operațiunea în cauză să fie conformă cu programul operațional, astfel cum a fost modificat, după caz. Respectiva flexibilitate ar trebui să fie suplimentară față de posibilitățile deja prevăzute pentru finanțarea complementară a operațiunilor. De asemenea, ar trebui introduse mecanisme simplificate de raportare a datelor privind participanții la operațiunile respective.
                  
               
                     (4)
                  
                  
                     Pentru ca persoanele afectate să poată beneficia fără întârziere de asistență în cadrul FEAD, este oportun să se permită statelor membre să modifice anumite elemente ale programelor operaționale care beneficiază de sprijin din FEAD fără a fi necesară adoptarea unei decizii a Comisiei.
                  
               
                     (5)
                  
                  
                     Sprijinul acordat în cadrul politicii de coeziune ar trebui să fie complementar în special acțiunilor finanțate în cadrul Fondului pentru azil, migrație și integrare, pentru a maximiza impactul finanțării disponibile.
                  
               
                     (6)
                  
                  
                     Statele membre au fost afectate într-un mod fără precedent de consecințele epidemiei de COVID-19. Pandemia respectivă a avut drept efect general exercitarea unei presiuni foarte mari asupra bugetelor statelor membre din cauza creșterii bruște și semnificative a investițiilor publice necesare în sistemele lor de sănătate și în alte sectoare ale economiilor lor. De asemenea, pandemia respectivă risca să perturbe sprijinul acordat celor mai defavorizate persoane. Acest fapt a creat o situație excepțională care a trebuit abordată prin măsuri specifice.
                  
               
                     (7)
                  
                  
                     Pentru a răspunde impactului epidemiei de COVID-19, Regulamentele (UE) nr. 1301/2013 (3) și (UE) nr. 1303/2013 (4) ale Parlamentului European și ale Consiliului au fost modificate prin Regulamentul (UE) 2020/460 al Parlamentului European și al Consiliului (5) pentru a permite mai multă flexibilitate în ceea ce privește implementarea programelor care beneficiază de sprijin din FEDR, din FSE și din Fondul de coeziune (denumite în continuare „fondurile”), precum și din Fondul european pentru pescuit și afaceri maritime. Cu toate acestea, întrucât efectele negative semnificative ale crizei respective asupra economiilor și societăților Uniunii s-au agravat, ambele regulamente au fost modificate, din nou, prin Regulamentul (UE) 2020/558 al Parlamentului European și al Consiliului (6).
                     În plus, pentru a răspunde impactului crizei provocate de epidemia de COVID-19 asupra celor mai defavorizate persoane, Regulamentul (UE) nr. 223/2014 al Parlamentului European și al Consiliului (7) a fost modificat prin Regulamentul (UE) 2020/559 al Parlamentului European și al Consiliului (8) pentru a introduce măsuri specifice referitoare la FEAD pentru combaterea epidemiei de COVID-19. Modificările respective au oferit o flexibilitate suplimentară excepțională care permite statelor membre să se concentreze asupra reacției necesare la criza fără precedent, prin sporirea posibilităților de mobilizare a sprijinului din fonduri rămas neutilizat și prin simplificarea cerințelor procedurale legate de implementarea programelor pentru a răspunde necesității unui răspuns rapid la criza respectivă. O modificare ulterioară a Regulamentului (UE) nr. 1303/2013, introdusă prin Regulamentul (UE) 2020/2221 al Parlamentului European și al Consiliului (9), a pus la dispoziție resurse suplimentare substanțiale sub forma REACT-EU cu scopul de a oferi asistență pentru sprijinirea ameliorării efectelor provocate de criză în contextul pandemiei de COVID-19 și al consecințelor sale sociale și pentru pregătirea unei redresări verzi, digitale și reziliente a economiei.
                     Ca parte a aceluiași pachet, Regulamentul (UE) nr. 223/2014 a fost, de asemenea, modificat prin Regulamentul (UE) 2021/177 al Parlamentului European și al Consiliului (10), pentru a permite mobilizarea de către statele membre a respectivelor resurse suplimentare către persoanele cele mai defavorizate în contextul implementării FEAD.
                  
               
                     (8)
                  
                  
                     Deși flexibilitatea și resursele suplimentare prevăzute pentru perioada de programare 2014-2020 au ajutat statele membre în eforturile lor de răspuns la criză și de redresare, apariția unor noi variante ale coronavirusului, în special a variantei Omicron, precum și înăsprirea generalizată a restricțiilor în ultimul trimestru al anului 2021 au continuat să aibă efecte negative grave asupra economiilor și societăților statelor membre și au împiedicat punerea în aplicare normală a programelor politicii de coeziune și a programelor care beneficiază de sprijin din FEAD. Recenta agresiune militară a Federației Ruse și fluxurile migratorii cauzate de aceasta au exacerbat efectele respective și riscă să submineze și mai mult redresarea economiei Uniunii. Prin urmare, în conformitate cu posibilitatea prevăzută în Regulamentul (UE) 2020/558, este necesar să se prevadă, cu titlu excepțional, o prelungire a aplicării uneia dintre măsurile introduse prin regulamentul respectiv, și anume a posibilității aplicării pentru exercițiul contabil următor a ratei de cofinanțare de 100 % pentru exercițiul contabil 2020/2021.
                  
               
                     (9)
                  
                  
                     Prin urmare, pentru a reduce sarcina asupra bugetelor publice generată de necesitatea de a răspunde la situația de criză, pentru a accelera implementarea programelor și pentru a facilita investițiile necesare pentru redresarea regiunilor, statele membre ar trebui, în mod excepțional, să aibă posibilitatea de a aplica o rată de cofinanțare de 100 % în cadrul unui program care beneficiază de sprijin din FEDR, din FSE, din Fondul de coeziune sau din FEAD și pentru exercițiul contabil 2021/2022.
                  
               
                     (10)
                  
                  
                     Pentru a respecta plafoanele de plăți pentru anii 2022 și 2023 din cadrul financiar multianual, ar trebui stabilit un plafon pentru anii respectivi pentru plățile care rezultă din aplicarea ratei de cofinanțare de 100 % în cadrul FEDR, al Fondului de coeziune sau al FSE. Plățile care nu pot fi efectuate ca urmare a aplicării respectivelor plafoane ar trebui să fie efectuate de Comisie cât mai curând posibil, sub rezerva disponibilității fondurilor, fie odată cu acceptarea conturilor, fie prin plăți ulterioare. Astfel de plăți amânate nu ar trebui să afecteze acceptarea conturilor sau să aibă vreun alt efect.
                  
               
                     (11)
                  
                  
                     Luând în considerare faptul că aplicarea ratei de cofinanțare de 100 % nu va afecta în mod substanțial conținutul programelor operaționale în sine, este oportun să se permită punerea sa rapidă în aplicare fără a fi necesară o decizie a Comisiei de aprobare a modificării de către statele membre a tabelelor financiare ale programului operațional. Cu toate acestea, este oportun ca statul membru să transmită tabelele financiare revizuite înainte de depunerea cererii de plată finală pentru exercițiul contabil. Eventualele modificări corespunzătoare, inclusiv ale valorilor indicatorilor, pot fi efectuate în cadrul unei modificări ulterioare a programului după încheierea exercițiului contabil.
                  
               
                     (12)
                  
                  
                     Întrucât obiectivul prezentului regulament, și anume introducerea unor măsuri de flexibilitate în domeniul acordării de sprijin din fonduri, nu poate fi realizat în mod satisfăcător de către statele membre, dar, având în vedere amploarea și efectele acțiunii propuse, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (13)
                  
                  
                     Prin urmare, Regulamentele (UE) nr. 1303/2013 și (UE) nr. 223/2014 ar trebui modificate în consecință.
                  
               
                     (14)
                  
                  
                     Având în vedere necesitatea de a răspunde urgent provocărilor legate de migrație ca urmare a recentei agresiuni militare a Federației Ruse, precum și crizei de sănătate publică persistente provocate de pandemia de COVID-19, se consideră oportun să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (15)
                  
                  
                     Având în vedere necesitatea de a le permite statelor membre să își modifice programele în timp util pentru a beneficia de aplicarea ratei de cofinanțare de 100 % pentru exercițiul contabil 2021/2022, prezentul regulament ar trebui să intre în vigoare în regim de urgență, în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului (UE) nr. 1303/2013
            Regulamentul (UE) nr. 1303/2013 se modifică după cum urmează:
            
                        1.
                     
                     
                        La articolul 25a se introduce următorul alineat:
                        
                           „(1a)   Prin derogare de la articolul 60 alineatul (1) și de la articolul 120 alineatul (3) primul și al patrulea paragraf, se poate aplica o rată de cofinanțare de 100 % cheltuielilor declarate în cererile de plată pentru exercițiul contabil care începe la 1 iulie 2021 și se încheie la 30 iunie 2022, pentru una sau mai multe axe prioritare dintr-un program care beneficiază de sprijin din FEDR, din FSE sau din Fondul de coeziune.
                           Prin derogare de la articolul 30 alineatele (1) și (2) și de la articolul 96 alineatul (10), aplicarea ratei de cofinanțare de 100 % nu necesită o decizie a Comisiei de aprobare a unei modificări a programului. Statul membru transmite Comisiei tabelele financiare revizuite în urma aprobării de către comitetul de monitorizare. Rata de cofinanțare de 100 % se aplică numai în cazul în care tabelele financiare sunt transmise Comisiei înainte de depunerea cererii finale de plată intermediară pentru exercițiul contabil care începe la 1 iulie 2021 și se încheie la 30 iunie 2022, în conformitate cu articolul 135 alineatul (2).
                           Totalul plăților suplimentare care rezultă din aplicarea ratei de cofinanțare de 100 % nu depășește 5 miliarde EUR în 2022 și 1 miliard EUR în 2023.
                           Comisia efectuează plăți intermediare prin aplicarea ratei de cofinanțare aplicabile axelor prioritare în cauză înainte de transmiterea menționată la al doilea paragraf. Prin derogare de la articolul 135 alineatul (5), Comisia efectuează plățile suplimentare care rezultă din aplicarea ratei de cofinanțare de 100 % în urma primirii tuturor cererilor finale de plată intermediară pentru exercițiul contabil 2021/2022, dacă este necesar pe o bază proporțională pentru a respecta plafoanele prevăzute la al treilea paragraf.
                           Prin derogare de la articolul 139 alineatul (7), sumele rămase rezultate din aplicarea ratei de cofinanțare de 100 % care, pentru a respecta plafoanele stabilite la al treilea paragraf, nu pot fi plătite după acceptarea conturilor se plătesc în anul 2024 sau ulterior.”
                        
                     
                  
                        2.
                     
                     
                        La articolul 65 alineatul (10) se adaugă următorul paragraf:
                        „Prin derogare de la alineatul (9), cheltuielile pentru operațiunile care vizează provocările legate de migrație ca urmare a agresiunii militare a Federației Ruse sunt eligibile începând cu 24 februarie 2022.”
                     
                  
                        3.
                     
                     
                        La articolul 98 se adaugă următorul alineat:
                        
                           „(4)   Operațiunile care vizează provocările legate de migrație ca urmare a agresiunii militare a Federației Ruse pot fi finanțate fie din FEDER, fie din FSE, pe baza normelor aplicabile celuilalt fond.
                           În astfel de cazuri, respectivele operațiuni sunt programate în cadrul unei axe prioritare specifice a celuilalt fond care contribuie la prioritățile sale de investiții corespunzătoare.
                           În cazul în care trebuie raportate date privind participanții pentru operațiunile din cadrul axei prioritare specifice menționate la al doilea paragraf, datele respective se bazează pe estimări fundamentate și se limitează la numărul total de persoane care beneficiază de sprijin și la numărul de copii cu vârsta sub 18 ani.
                           Prezentul alineat nu se aplică programelor din cadrul obiectivului de cooperare teritorială europeană.”
                        
                     
                  
         
            Articolul 2
            Modificarea Regulamentului (UE) nr. 223/2014
            Regulamentul (UE) nr. 223/2014 se modifică după cum urmează:
            
                        1.
                     
                     
                        La articolul 9 alineatul (4) se adaugă următorul paragraf:
                        „Primul și al doilea paragraf se aplică, de asemenea, în scopul modificării elementelor unui program operațional care vizează provocările legate de migrație ca urmare a agresiunii militare a Federației Ruse.”
                     
                  
                        2.
                     
                     
                        La articolul 20 se introduce următorul alineat:
                        
                           „(1b)   Prin derogare de la alineatul (1), se poate aplica o rată de cofinanțare de 100 % cheltuielilor declarate în cererile de plată pentru anul contabil care începe la 1 iulie 2021 și se încheie la 30 iunie 2022.
                           Prin derogare de la articolul 9 alineatele (1), (2) și (3), aplicarea ratei de cofinanțare de 100 % nu necesită o decizie a Comisiei de aprobare a unei modificări a programului. Statul membru transmite Comisiei tabelele financiare revizuite menționate în secțiunea 5.1 din modelele pentru programul operațional prevăzute în anexa I. Rata de cofinanțare de 100 % se aplică numai în cazul în care tabelele financiare sunt transmise Comisiei înainte de depunerea cererii finale de plată intermediară pentru anul contabil care începe la 1 iulie 2021 și se încheie la 30 iunie 2022, în conformitate cu articolul 45 alineatul (2).”
                        
                     
                  
                        3.
                     
                     
                        La articolul 22 alineatul (4) se adaugă următorul paragraf:
                        „Prin derogare de la primul paragraf, cheltuielile pentru operațiunile care vizează provocările legate de migrație ca urmare a agresiunii militare a Federației Ruse sunt eligibile începând cu 24 februarie 2022.”
                     
                  
         
            Articolul 3
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 6 aprilie 2022.
            
               
                  Pentru Parlamentul European
               
               
                  Președinta
               
               R. METSOLA
            
            
               
                  Pentru Consiliu
               
               
                  Președintele
               
               C. BEAUNE
            
         
         
            (1)  Avizul din 23 martie 2022 (nepublicat încă în Jurnalul Oficial).
         
            (2)  Poziția Parlamentului European din 24 martie 2022 (nepublicată încă în Jurnalul Oficial) și decizia Consiliului din 4 aprilie 2022.
         
            (3)  Regulamentul (UE) nr. 1301/2013 al Parlamentului European și al Consiliului din 17 decembrie 2013 privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006 (JO L 347, 20.12.2013, p. 289).
         
            (4)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).
         
            (5)  Regulamentul (UE) 2020/460 al Parlamentului European și al Consiliului din 30 martie 2020 de modificare a Regulamentelor (UE) nr. 1301/2013, (UE) nr. 1303/2013 și (UE) nr. 508/2014 în ceea ce privește anumite măsuri specifice menite să mobilizeze investiții în sistemele de sănătate ale statelor membre și în alte sectoare ale economiilor acestora ca reacție la epidemia de COVID-19 (Inițiativa pentru investiții ca reacție la coronavirus) (JO L 99, 31.3.2020, p. 5).
         
            (6)  Regulamentul (UE) 2020/558 al Parlamentului European și al Consiliului din 23 aprilie 2020 de modificare a Regulamentelor (UE) nr. 1301/2013 și (UE) nr. 1303/2013 în ceea ce privește măsuri specifice de asigurare a unei flexibilități excepționale pentru utilizarea fondurilor structurale și de investiții europene ca reacție la epidemia de COVID-19 (JO L 130, 24.4.2020, p. 1).
         
            (7)  Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane (JO L 72, 12.3.2014, p. 1).
         
            (8)  Regulamentul (UE) 2020/559 al Parlamentului European și al Consiliului din 23 aprilie 2020 de modificare a Regulamentului (UE) nr. 223/2014 în ceea ce privește introducerea unor măsuri specifice pentru abordarea epidemiei de COVID-19 (JO L 130, 24.4.2020, p. 7).
         
            (9)  Regulamentul (UE) 2020/2221 al Parlamentului European și al Consiliului din 23 decembrie 2020 de modificare a Regulamentului (UE) nr. 1303/2013 în ceea ce privește resursele suplimentare și măsurile de implementare cu scopul de a oferi asistență pentru sprijinirea ameliorării efectelor provocate de criză în contextul pandemiei de COVID-19 și al consecințelor sale sociale și pentru pregătirea unei redresări verzi, digitale și reziliente a economiei (REACT-EU) (JO L 437, 28.12.2020, p. 30).
         
            (10)  Regulamentul (UE) 2021/177 al Parlamentului European și al Consiliului din 10 februarie 2021 de modificare a Regulamentului (UE) nr. 223/2014 în ceea ce privește introducerea unor măsuri specifice pentru soluționarea crizei asociate epidemiei de COVID-19 (JO L 53, 16.2.2021, p. 1).